
Hibrid járműhajtásrendszer architektúrájának és szabályozási stratégiájának szimuláció-alapú optimalizációja

Számos kutatás bizonyította a járműipar környezetre és egészségre való káros hatását. Napjainkban sok mérnök dolgozik az autóink hatékonyságán és a kibocsátott károsanyagok csökkentésén. A dolgozat megpróbálja kiválasztani és koncepcionálni a „legzöldebb” személyautót. A dolgozat szisztematikusan bemutatja, hogy miért a hibrid jármű a legalkalmasabb jelölt a ma elérhető „legzöldebb” autó címre, környezeti és társadalmi szempontokat figyelembe véve.
A dolgozat fő fókusza egy teljesítményosztó hibrid hajtáslánc minimális tüzelőanyag fogyasztásra történő szimulációs optimalizációja. A saját készítésű hibrid modell Matlab Simulink szoftver segítségével készült, míg hozzá a belsőégésű motor
részletesebb optimalizációja az AVL Boost programban történt, ahol a mai trendeknek megfelelő fejlesztések kerültek alkalmazásra (változtatható szelepvezérlés, Miller ciklus, downsizing, közvetlen befecskendezés, …). A figyelem arra összpontosult, hogy a belsőégésű motor és a villanymotor előnyeit kihasználva, a hajtáslánc minden alkatrésze rendszerként minden egyes időpillanatban a lehető leghatékonyabb munkapontban tudjon üzemelni. A szabályozási stratégia finomhangolása segített elérni a legalacsonyabb fogyasztást, különböző szimulációs módszerek és optimalizáló algoritmusok segítségével.
A dolgozat során egy olyan hibrid hajtásláncot sikerült felépíteni, ami virtuális térben képes felvenni a versenyt korunk legjobb hibrid járműveivel fogyasztás és károsanyag kibocsátás szempontjából; olyan módszerekkel, amik az autóiparban járműfejlesztés során általános érvényűen alkalmazhatóak.



